b'\n_START_ARTICLE_\nMarija Ana Lap Drozg\n_START_SECTION_\n\xc5\xbdivljenjepis\n_START_PARAGRAPH_\nRodila se je v dru\xc5\xbeini Rajka Gregorca. Po tragi\xc4\x8dni smrti prvega mo\xc5\xbea, se je leta 1986 drugi\xc4\x8d poro\xc4\x8dila z re\xc5\xbeiserjem Janezom Drozgom. Osnovno \xc5\xa1olo in gimnazijo je obiskovala v rojstnem kraju, kjer je leta 1957 maturirala. \xc5\xa0tudij je nadaljevala na Vi\xc5\xa1ji gospodinjski \xc5\xa1oli, v pedago\xc5\xa1ki usmeritvi in leta 1960 postala predmetni u\xc4\x8ditelj gospodinjstva. Visoko\xc5\xa1olsko diplomo je pridobila leta 1979 na Visoki \xc5\xa1oli za organizacijo dela v Kranju, ter leta 1983 prav tam magistrirala in 1989 doktorirala s disertacijo Drobno gospodarstvo z zornega kota sistemske teorije. (COBISS) Strokovno se je izpopolnjevala v Parizu leta 1967 in 1973 ter Sheffieldu leta 1967._NEWLINE_Z raziskovalnim delom se je prvi\xc4\x8d sre\xc4\x8dala \xc5\xbee kmalu po diplomi, ko se je na Centralnem zavodu za napredek gospodinjstva v Ljubljani med leti 1965 do 1979 vklju\xc4\x8dila v projekt Preizku\xc5\xa1anje uporabe vrednosti predmetov \xc5\xa1iroke rabe. Kasneje je bilo njeno o\xc5\xbeje podro\xc4\x8dje raziskovalnega dela drobno gospodarstvo, obravnavano z vidika interdisciplinarne povezave sociolo\xc5\xa1kih, socialnih, ekonomskih in izobra\xc5\xbeevalnih dimenzij. Pri tem je izhajala iz zakonitosti teorije sistemov in na tej osnovi opredeljuje drobno gospodarstvo kot sistem z visoko stopnjo entropije, sestavljen iz mno\xc5\xbeice raznovrstnih enot, katerih smeri razvoja obravnava z vidika okolja, prebivalstva, tr\xc5\xbeenja in proizvodnje ter storitev. Vsa leta je bila aktivna na novinarskem podro\xc4\x8dju. Njena bibliografija \xc5\xa1teje petnajst strokovnih \xc4\x8dlankov (med drugimi tudi Ob prehodu na visoko\xc5\xa1olsko izobra\xc5\xbeevanje u\xc4\x8diteljev-vzgojno izobra\xc5\xbeevalni program za pedago\xc5\xa1ko usmeritev gospodinjstvo (COBISS), eno objavljeno vabljeno predavanje na znanstveni konferenci (Prehranska vzgoja in izobra\xc5\xbeevanje v Sloveniji (COBISS) in dve vabljeni predavanji na strokovnih konferencah (med drugimi tudi Komunikacija u\xc4\x8ditelja z u\xc4\x8denci in star\xc5\xa1i... (COBISS), devet objavljenih predavanj na strokovnih konferencah (med drugimi tudi Kadrovska in informacijska funkcija v drobnem gospodarstvu (COBISS). Urejala je publikacijo Bilten, ki jo je izdajalo dru\xc5\xa1tvo strokovnih in predmetnih u\xc4\x8diteljev gospodinjstva._NEWLINE_\xc5\xbde izbrana smer njenega vi\xc5\xa1je\xc5\xa1olskega \xc5\xa1tudija govori o izbiri in zavezi pedago\xc5\xa1kemu poklicu. Pedago\xc5\xa1ke izku\xc5\xa1nje so pridobljene na razli\xc4\x8dnih stopnjah njenega izobra\xc5\xbeevalnega procesa. Tako je \xc5\xbee na Centralnem zavodu za napredek gospodinjstva sodelovala pri permanentnem izobra\xc5\xbeevanju u\xc4\x8diteljev gospodinjstva, z Zavodom Republike Slovenije za \xc5\xa1olstvo pa pri snovanju programov pouka za gospodinjstvo. \xc5\xa0tiri leta je opravljala naloge ravnateljice Doma u\xc4\x8denk srednjega izobra\xc5\xbeevanja v Ljubljani. Ob redni zaposlitvi je bila med leti 1975 do 1983 vseskozi zunanja sodelavka oddelka za gospodinjstvo Pedago\xc5\xa1ke akademije v Ljubljani (sedaj Pedago\xc5\xa1ka fakulteta v Ljubljani), od leta 1983 do upokojitve leta 1998 pa njena redna \xc4\x8dlanica. V tem \xc4\x8dasu je bila 1989 do 1991 prodekanja za \xc5\xa1tudijske zadeve. Prispevala je pomembne dele\xc5\xbee k razvoju fakultete, \xc5\xa1e posebej v \xc4\x8dasu njene preobrazbe na visoko\xc5\xa1olski nivo, kot predstojnica tega oddelka in obenem kot predstojnica centra za strokovno izpopolnjevanje u\xc4\x8diteljev._NEWLINE_Njeno pedago\xc5\xa1ko delo je bilo ves \xc4\x8das namenjeno u\xc4\x8diteljem gospodinjstva; bodo\xc4\x8dim tako, da se je z vso energijo posvetila temu, da se po ukinitvi Vi\xc5\xa1je gospodinjske \xc5\xa1ole vpelje in izvaja program \xc5\xa1tudija gospodinjstva na takratni Pedago\xc5\xa1ki akademiji, ter kasneje, da \xc5\xa1tudij in program dobita verifikacijo univerzitetnega \xc5\xa1tudija osmih semestrov v povezavi z biologijo ali kemijo, ki diplomantom zagotavlja naziv profesor gospodinjstva in biologije / ali kemije. Bila je mentor devetindvajsetim diplomantom Pedago\xc5\xa1ke fakultete (med drugim tudi Klob\xc4\x8dar, Estera Kme\xc4\x8dka gospodinjstva in turizem na pode\xc5\xbeelju (COBISS)).'